title: Neuvoston päätös (YUTP) 2015/1908, annettu 22 päivänä lokakuuta 2015, laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemisesta niiden laittoman kaupan riskin pienentämiseksi (”iTrace II”)

text:
               23.10.2015

               FI

               Euroopan unionin virallinen lehti

               L 278/15

         NEUVOSTON PÄÄTÖS (YUTP) 2015/1908,
   annettu 22 päivänä lokakuuta 2015,
   laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemisesta niiden laittoman kaupan riskin pienentämiseksi (”iTrace II”)
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 26 artiklan 2 kohdan ja 31 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Eurooppa-neuvosto hyväksyi 13 päivänä joulukuuta 2003 Euroopan turvallisuusstrategian, jossa mainitaan viisi keskeisintä haastetta, joihin unionin on vastattava: terrorismi, joukkotuhoaseiden leviäminen, alueelliset konfliktit, toimintakyvyttömät valtiot ja järjestäytynyt rikollisuus. Näistä viidestä haasteesta neljässä ovat keskeisellä sijalla tavanomaisten aseiden – pienaseet ja kevyet aseet mukaan lukien – laittoman tuotannon, siirron ja liikkumisen seuraukset sekä aseiden liiallinen keskittyminen ja hallitsematon leviäminen. Laittomat aseet lisäävät turvattomuutta Saharan eteläpuolisessa Afrikassa, Lähi-idässä ja monilla muilla maailman alueilla pahentaen konflikteja ja vaarantaen konfliktin jälkeisen rauhanrakentamisen ja uhkaavat siten vakavasti rauhaa ja turvallisuutta.

               (2)

               Neuvosto hyväksyi 15 ja 16 päivänä joulukuuta 2005 pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevan EU:n strategian, jäljempänä ’EU:n pienasestrategia’, jossa vahvistetaan suuntaviivat EU:n toimille pienaseiden ja kevyiden aseiden osalta. EU:n pienasestrategiassa korostetaan, että pienaseet ja kevyet aseet ovat osasyy terrorismin ja järjestäytyneen rikollisuuden raaistumiseen ja niillä on huomattava merkitys konfliktien puhkeamisessa ja leviämisessä sekä valtiorakenteiden murenemisessa.

               (3)

               EU:n pienasestrategiassa tuodaan lisäksi selkeästi esiin, että unionin olisi vahvistettava ja tuettava seuraamusten valvontajärjestelmiä sekä tuettava vientivalvonnan tehostamista ja neuvoston yhteisen kannan 2008/944/YUTP (1) edistämistä muun muassa edistämällä avoimuutta lisääviä toimia.

               (4)

               Pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevassa Yhdistyneiden kansakuntien toimintaohjelmassa, jäljempänä ’YK:n toimintaohjelma’, joka hyväksyttiin 20 päivänä heinäkuuta 2001, kaikki YK:n jäsenvaltiot ovat sitoutuneet ehkäisemään pienaseiden ja kevyiden aseiden laitonta kauppaa ja myös niiden välitystä luvattomille vastaanottajille sekä erityisesti ottamaan vientilupahakemuksia arvioidessaan huomioon riskin, että pienaseita ja kevyitä aseita välitetään laittomille markkinoille.

               (5)

               YK:n yleiskokous hyväksyi 8 päivänä joulukuuta 2005 kansainvälisen välineen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet.

               (6)

               YK:n toimintaohjelman toisessa tarkistuskonferenssissa vuonna 2012 kaikki YK:n jäsenvaltiot vahvistivat sekä sitoumuksensa ehkäistä pienaseiden ja kevyiden aseiden laitonta kauppaa ja myös niiden välitystä luvattomille vastaanottajille että YK:n toimintaohjelman mukaiset sitoumuksensa, jotka liittyvät vientilupahakemusten arviointiin.

               (7)

               YK:n yleiskokous hyväksyi asekauppasopimuksen tekstin 2 päivänä huhtikuuta 2013. Asekauppasopimuksen tavoitteena on ottaa käyttöön mahdollisimman tiukat yhteiset kansainväliset normit tavanomaisten aseiden kansainvälisen kaupan sääntelemiseksi tai sääntelyn parantamiseksi, tavanomaisten aseiden laittoman kaupan estämiseksi ja poistamiseksi sekä niiden laittoman välityksen estämiseksi. Unionin olisi tuettava kaikkia YK:n jäsenvaltioita aseiden siirron valvonnan tehokkaassa täytäntöönpanossa sen varmistamiseksi, että asekauppasopimus on voimaan tullessaan mahdollisimman tehokas erityisesti sen 11 artiklan täytäntöönpanon osalta.

               (8)

               Unioni on aiemmin tukenut Conflict Armament Research Ltd -virastoa, jäljempänä ’CAR’, neuvoston päätöksellä 2013/698/YUTP (2).

               (9)

               Unioni haluaa rahoittaa laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän toista vaihetta vähentääkseen niiden laittoman kaupan riskiä ja edistääkseen edelleen edellä kuvailtujen tavoitteiden saavuttamista,

         ON HYVÄKSYNYT TÄMÄN PÄÄTÖKSEN:
   1 artikla
   EU:n pienasestrategian täytäntöön panemiseksi sekä rauhan ja turvallisuuden edistämiseksi unionin tukemilla hanketoimilla on seuraavat erityiset tavoitteet:

               —

               pidetään jatkuvasti yllä ja parannetaan jatkuvasti avointa ja helppokäyttöistä maailmanlaajuista laittomasti välitettyjen tai kaupattujen pienaseiden ja kevyiden aseiden sekä muiden laittomasti välitettyjen tai kaupattujen tavanomaisten aseiden ja ampumatarvikkeiden tiedonhallintajärjestelmää, jäljempänä ’iTrace-järjestelmä’, jotta poliittiset päättäjät, tavanomaisten aseiden valvonnan alan asiantuntijat ja tavanomaisten aseiden vientiä valvovat viranomaiset saavat käyttöönsä tarkoituksenmukaista tietoa voidakseen kehittää tehokkaita näyttöön perustuvia strategioita ja hankkeita pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman leviämisen torjumiseksi,

               —

               toteutetaan konfliktialueilla liikkuvia pienaseita ja kevyitä aseita sekä muita tavanomaisia aseita ja ampumatarvikkeita koskevia kenttätutkimuksia, tallennetaan kaikki kerätty näyttö tiedonhallintajärjestelmään, lähetetään tarvittaessa viralliset jäljityspyynnöt kansallisille hallituksille ja julkistetaan (myös virallisen jäljityksen avulla) todennetut tiedot iTrace-järjestelmässä,

               —

               keskitetään maailmanlaajuiseen tiedonhallintajärjestelmään olemassa olevat ja toimintapolitiikan kannalta tarkoituksenmukaiset pienaseiden ja kevyiden aseiden sekä muiden tavanomaisten aseiden ja ampumatarvikkeiden siirtoja koskevat asiakirjat, muun muassa kansalliset asevientiä koskevat raportit, YK:n tavanomaisten aseiden rekisteriä ja YK:n pienasetoimintaohjelmaa varten toimitetut maakohtaiset raportit, kansallisten, alueellisten ja kansainvälisten asiakirjojen tekstit sekä YK:n pakotteita käsittelevien valvontaryhmien, kansalaisyhteiskunnan järjestöjen ja kansainvälisten tiedotusvälineiden kokoamat todennetut raportit laittomien pienaseiden ja kevyiden aseiden sekä muiden tavanomaisten aseiden ja ampumatarvikkeiden siirroista,

               —

               lisätään tietoisuutta tiedottamalla hankkeen tuloksista, tiedotetaan iTrace-järjestelmän tarkoituksesta ja käytettävissä olevista toiminnoista kansainvälisille ja kansallisille poliittisille päättäjille, tavanomaisten aseiden valvonnan alan asiantuntijoille ja aseiden vientiä valvoville viranomaisille ja parannetaan kansainvälisiä valmiuksia seurata pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta leviämistä, tukea poliittisia päättäjiä kansainvälisen avunannon ja yhteistyön painopisteiden määrittämisessä sekä vähentää pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen riskiä. Tiedotusaloitteita suunnitellaan myös tietojen jakamisen koordinointia silmällä pitäen ja pyrkien rakentamaan kestäviä kumppanuuksia sellaisten yksilöiden ja järjestöjen kanssa, joilla on valmiudet tuottaa tietoja, jotka voidaan tallentaa iTrace-järjestelmään,

               —

               asetetaan saataville kenttätutkimusten tuottamien tietojen pohjalta laadittuja ja iTrace-järjestelmän kautta esitettyjä, keskeisiä poliittisia kysymyksiä koskevia raportteja erityisistä osa-alueista, jotka olisi syytä ottaa huomioon kansainvälisesti, mukaan lukien tärkeimmistä pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman kaupan muodoista ja laittomasti kaupattujen aseiden ja ampumatarvikkeiden alueellisesta jakelusta.

         Unioni rahoittaa tämän hankkeen, jonka yksityiskohtainen kuvaus on esitetty tämän päätöksen liitteessä.
   2 artikla
   1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
   2.   Edellä 1 artiklassa tarkoitetun hankkeen teknisestä täytäntöönpanosta vastaa Conflict Armament Research Ltd, jäljempänä ’CAR’.
   3.   CAR suorittaa tehtävänsä korkean edustajan alaisuudessa. Tätä varten korkea edustaja sopii tarvittavista järjestelyistä CAR:n kanssa.
   3 artikla
   1.   Rahoitusohje 1 artiklassa tarkoitetun hankkeen toteuttamiseksi on 2 530 684 euroa. Koko hankkeen arvioitu kokonaisbudjetti on 3 020 000 euroa, mikä annetaan CAR:n ja Saksan liittotasavallan ulkoministeriön yhteisrahoituksena.
   2.   Edellä 1 kohdassa vahvistetulla määrällä rahoitettavien menojen hallinnointiin sovelletaan unionin yleiseen talousarvioon sovellettavia menettelyjä ja sääntöjä.
   3.   Komissio valvoo 1 kohdassa tarkoitetun rahoitusohjeen asianmukaista hallinnointia. Se tekee tätä varten CAR:n kanssa tarvittavan sopimuksen. Sopimuksessa määrätään, että CAR:n on varmistettava unionin rahoitusosuuden riittävä näkyvyys sen suuruuden mukaisesti.
   4.   Komissio pyrkii tekemään 3 kohdassa tarkoitetun sopimuksen mahdollisimman pian tämän päätöksen voimaantulon jälkeen. Se ilmoittaa neuvostolle sitä koskevassa prosessissa mahdollisesti ilmenevistä vaikeuksista ja sopimuksen tekopäivän.
   4 artikla
   1.   Korkea edustaja tiedottaa neuvostolle tämän päätöksen täytäntöönpanosta CAR:n neljännesvuosittain laatimien kirjallisten raporttien perusteella. Nämä raportit ovat perustana neuvoston suorittamalle arvioinnille. Ulkopuolinen taho suorittaa hankkeen arvioinnin neuvoston avustamiseksi sen arvioidessa tämän päätöksen tuloksia.
   2.   Komissio raportoi 1 artiklassa tarkoitetun hankkeen rahoitusnäkökohdista.
   5 artikla
   1.   Tämä päätös tulee voimaan päivänä, jona se hyväksytään.
   2.   Tämän päätöksen voimassaolo päättyy 24 kuukauden kuluttua päivästä, jona 3 artiklan 3 kohdassa tarkoitettu sopimus tehdään. Sen voimassaolo päättyy kuitenkin kuuden kuukauden kuluttua sen voimaantulosta, jos sopimusta ei ole siihen mennessä tehty.

      Tehty Luxemburgissa 22 päivänä lokakuuta 2015.

            Neuvoston puolesta

            Puheenjohtaja

         F. ETGEN

      (1)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).

      (2)  Neuvoston päätös 2013/698/YUTP, annettu 25 päivänä marraskuuta 2013, laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemiseksi niiden laittoman kaupan riskin pienentämiseksi (EUVL L 320, 30.11.2013, s. 34).

      LIITE

         iTrace – pienaseita ja kevyitä aseita sekä muita tavanomaisia aseita ja ampumatarvikkeita koskeva maailmanlaajuinen raportointijärjestelmä

      1.   Yhteisen ulko- ja turvallisuuspolitiikan (YUTP) mukaisen tuen tausta ja perustelut

      1.1   Tämä päätös perustuu neuvoston peräkkäisiin päätöksiin, joiden tarkoituksena on torjua pienaseiden ja kevyiden aseiden sekä muiden tavanomaisten aseiden laittoman välityksen ja kaupan epävakauttavia vaikutuksia, erityisesti neuvoston päätökseen 2013/698/YUTP (1), jolla on luotu laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskeva maailmanlaajuinen raportointijärjestelmä (iTrace-järjestelmä).
      Pienaseiden ja kevyiden aseiden sekä muiden tavanomaisten aseiden ja ampumatarvikkeiden laiton leviäminen on merkittävä valtioiden vakautta heikentävä ja konflikteja pahentava tekijä, joka uhkaa vakavasti rauhaa ja turvallisuutta. EU:n pienasestrategiassa korostetaan, että laittomat aseet ja ampumatarvikkeet ovat osasyy terrorismin ja järjestäytyneen rik'ollisuuden raaistumiseen ja niillä on huomattava merkitys konfliktien puhkeamisessa ja leviämisessä sekä valtiorakenteiden murenemisessa.
      Päätöksen 2013/698/YUTP mukaisesti toteutetuilla toimilla on lisätty huomattavasti kansainvälisen yhteisön seuranta- ja diagnosointivalmiuksia laittomien pienaseiden ja kevyiden aseiden sekä muiden tavanomaisten aseiden leviämisen torjunnassa. Päätöksen 2013/698/YUTP puitteissa iTrace-järjestelmään on dokumentoitu yli 200 000 tavanomaista asetta, ampumatarviketta ja niihin liittyvää materiaalia, muun muassa omatekoisia räjähteitä. Tämä ylittää selvästi kaikki aiemmat laittomien aseiden kartoittamistoimet yhteensä. iTracen kenttätutkimuksia on tehty Keski-Afrikan tasavallassa, Tšadissa, Kongon demokraattisessa tasavallassa, Norsunluurannikolla, Egyptissä, Irakissa, Jordaniassa, Libanonissa, Malissa, Mauritaniassa, Myanmarissa, Nepalissa, Somaliassa, Somalimaassa, Etelä-Sudanissa, Syyriassa, Yhdistyneissä arabiemiirikunnissa ja Ugandassa. iTrace on myös antanut huomattavaa teknistä tukea YK:n turvallisuusneuvoston pakoteryhmille ja YK:n operaatioille (MINUSCA, MINUSMA, MONUSCO, UNMISS, UNOCI ja UNSOM) sekä useille hallituksille, jotka ovat pyytäneet iTracelta tutkinta-apua.
      Koska iTrace-järjestelmän soveltamisalaa on laajennettu ja tutkimusten laajuutta lisätty, iTrace-järjestelmästä on asteittain tullut hyvin tärkeä väline, jolla a) tuotetaan toimintapolitiikkaa varten tietoa laittomista aseiden siirroista konfliktialueille, erityisesti alueille, jotka ovat EU:n jäsenvaltioiden kannalta ongelmallisia; b) saadaan reaaliaikaista tietoa maailmanlaajuisesta laittomasta asekaupasta; c) profiloidaan laitonta välitystä ja lisätään näin EU:n vientivalvontaviranomaisten valmiuksia arvioida laittoman välityksen riskejä ennen vientitapahtumaa ja d) edistetään tiedon jakamista YK:n, kansainvälisten, alueellisten ja kansallisten elinten välillä, jotka pitävät muutoin heikosti yhteyttä toisiinsa.
      1.2   Tämän päätöksen tarkoituksena on näin ollen jatkaa päätöksen 2013/698/YUTP mukaisen pilottihankkeen työtä ja antaa edelleen poliittisille päättäjille, asevalvonnan asiantuntijoille ja aseviennin valvontaviranomaisille järjestelmällisesti koottua merkityksellistä tietoa, jonka ansiosta ne pystyvät laatimaan tehokkaita, näyttöön perustuvia strategioita pienaseiden ja kevyiden aseiden sekä muiden tavanomaisten aseiden ja niissä käytettyjen ampumatarvikkeiden laitonta leviämistä vastaan kansainvälisen ja alueellisen turvallisuuden parantamiseksi. Tällä päätöksellä autetaan siten edelleen päättäjiä yhdistämään menestyksekäs reaktiivinen strategia asianmukaisiin ehkäiseviin toimiin, jotka kohdistuvat laittomaan tarjontaan ja kysyntään, ja varmistamaan tehokas tavanomaisten aseiden valvonta kolmansissa maissa.
      1.3   Tässä päätöksessä säädetään julkisesti saatavilla olevan sähköisen iTrace-järjestelmän jatkuvasta ylläpidosta ja edelleen kehittämisestä; järjestelmän avulla jäljitetään laittomia pienaseita ja kevyitä aseita sekä muita tavanomaisia aseita ja ampumatarvikkeita, tunnistamalla erityisiä asetyyppejä, toimittajia, siirtovektoreita ja laittomia vastaanottajia. Konfliktialueisiin keskittyvä iTrace-järjestelmä toimii maailmanlaajuisena raportointijärjestelynä, jonka ansiosta kansalliset hallitukset voivat valvoa pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta kauppaa ja diagnosoida laittoman välityksen tapauksia.
      2.   Kokonaistavoitteet

      Jäljempänä esitetty toiminta tukee edelleen kansainvälistä yhteisöä pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen ja kaupan epävakauttavien vaikutusten torjunnassa. Sen tarkoituksena on antaa jatkossakin poliittisille päättäjille, asevalvonnan asiantuntijoille ja aseviennin valvontaviranomaisille merkityksellistä tietoa, jonka ansiosta ne pystyvät laatimaan tehokkaita, näyttöön perustuvia strategioita pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta leviämistä vastaan kansainvälisen ja alueellisen turvallisuuden parantamiseksi. Toiminnan tarkoituksena on erityisesti

                  a)

                  antaa sellaista konkreettista tietoa pienaseiden ja kevyiden aseiden sekä muiden tavanomaisten aseiden laittomasta kaupasta, joka on tarpeen pienaseiden ja kevyiden aseiden laitonta kauppaa koskevan YK:n toimintaohjelman täytäntöönpanon seurannan tehostamiseksi;

                  b)

                  antaa konkreettista tietoa kansainvälisen jäljittämisvälineen täytäntöönpanon tehostamiseksi;

                  c)

                  antaa konkreettista tietoa tärkeimpien reittien ja sellaisten yksikköjen jäljittämistä varten, jotka osallistuvat tavanomaisten aseiden ja ampumatarvikkeiden toimittamiseen konfliktialueille tai kansainvälisille terroristijärjestöille, ja tuottaa kansallisten oikeudellisten menettelyjen tueksi todistusaineistoa ryhmistä ja yksilöistä, jotka osallistuvat laittomaan kauppaan;

                  d)

                  tehostaa asiaankuuluvien YK:n elinten, operaatioiden ja muiden kansainvälisten organisaatioiden välistä yhteistyötä pienaseiden ja kevyiden aseiden sekä muiden tavanomaisten aseiden jäljittämisen alalla ja tuottaa tietoa suoraan olemassa olevien seurantajärjestelyjen tueksi, mukaan lukien Interpolin iARMS (Illicit Arms Records and tracing Management System), joka täydentää iTrace-järjestelmää ja jonka kanssa tapahtuva jatkuva koordinointi varmistetaan;

                  e)

                  tuottaa merkityksellistä tietoa, jonka avulla voidaan määrittää kansainvälisen yhteistyön ja avunannon painopistealoja pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman välityksen ja kaupan tehokasta torjuntaa varten; tähän kuuluvat varastojen turvallisuuteen tai rajaturvallisuuteen liittyvien hankkeiden rahoitus;

                  f)

                  tarjota järjestely, jolla tuetaan asekauppasopimuksen täytäntöönpanon seurantaa, erityisesti jotta havaittaisiin siirrettyjen tavanomaisten aseiden laiton välitys ja autettaisiin hallituksia arvioimaan välityksen riskiä ennen tavanomaisten aseiden vientiä, varsinkin välityksen riskiä ostajamaan sisällä tai jälleenvientiä epäsuotavissa olosuhteissa.

            3.   Hankkeen pitkän aikavälin kestävyys ja tulokset

      Toiminnalla parannetaan kestävää kehystä pienaseiden ja kevyiden aseiden sekä muiden tavanomaisten aseiden ja ampumatarvikkeiden laittoman leviämisen jatkuvalle seurannalle. Sen odotetaan tehostavan huomattavasti nykyistä aseisiin liittyvää tiedottamista ja tukevan merkittävästi tehokkaiden, tavanomaisten aseiden valvontaa ja aseviennin valvontaa koskevien toimintapolitiikkojen tavoitteellista kehittämistä. Hankkeen tarkoituksena on erityisesti

                  a)

                  kehittää tiedonhallintajärjestelmä, joka varmistaa laittomia tavanomaisia aseita koskevan tiedon pitkän aikavälin keruun ja analysoinnin;

                  b)

                  antaa poliittisille päättäjille ja asiantuntijoille tavanomaisten aseiden valvonnan alalla väline, jonka avulla voidaan määritellä entistä tehokkaammin avunannon ja yhteistyön strategioita ja painopistealoja (esimerkiksi määrittelemällä osa-alueellisen tai alueellisen yhteistyö-, koordinoinnin ja tiedonvaihtojärjestelyjä, joita on tarpeen perustaa tai tehostaa, ja määrittelemällä kansallisten varastojen turvallisuuspuutteita, riittämätöntä varaston hallintaa, laittomia siirtoreittejä, rajavalvonnan heikkouksia ja puutteita lainvalvonnan valmiuksissa);

                  c)

                  tarjota sisäänrakennettua joustavuutta, jonka avulla voidaan tuottaa toimintapoliittisesti merkityksellistä tietoa, nopeasti muuttuvista poliittista vaatimuksista riippumatta;

                  d)

                  lisätä huomattavasti kansainvälisten aseseurannan alan järjestöjen ja henkilöiden työn tehokkuutta tarjoamalla käyttöön toiminta-alaltaan jatkuvasti laajeneva tiedonvaihtojärjestelmä.

            4.   Toiminnan kuvaus

      4.1   Hanke 1: iTrace-tiedonhallintajärjestelmän ja online-kartoitusportaalin parantaminen maailmanlaajuista aseiden jäljittämistä varten

      4.1.1   Hankkeen tavoite

      Hankkeella parannetaan iTracen ohjelmistoa, jonka CAR kehitti alun perin päätöksen 2013/698/YUTP säännösten mukaisesti täytäntöön pantua hanketta varten, ja lisätään järjestelmän käyttäjäystävällisyyttä. Parannuksiin kuuluvat seuraavat tekijät: data-analytiikan parannus; käyttäjätoimintojen kokonaisuuden kehittäminen, jolla annetaan tietyille käyttäjäryhmille selkeät ohjeet siitä, miten järjestelmän käyttö optimoidaan; nopea tietojen tallentaminen (myös satelliittilähetykset); toimintapoliittisten asiakirjojen välitön päivitys; iTracen mobiilisovellus, joka toimii iOS®- ja Android®-laitteissa ja tietokannan hienosäätö niin, että siihen voidaan sisällyttää yhä laajempi aseiden ja komponenttien valikoima.
      4.1.2   Hankkeen toimet

      Tämän hankkeen puitteissa toteutetaan seuraavat toimet:

                  a)

                  Järjestelmää parannetaan laittoman asekaupan suuntausten usealle vuodelle ulottuvaa pitkälle kehitettyä analyysia varten. Parannukset koskevat tietojen haku- ja näyttövalmiuksia, joiden avulla käyttäjät voivat tutkia laajojen datakokonaisuuksien välisiä monimutkaisia suhteita.

                  b)

                  Kehitetään käyttäjiä varten toimintokokonaisuus, joka muodostaa selittävän rajapinnan iTracen sisäänkirjautumissivun ja itse portaalin välille. Tämä kokonaisuus järjestetään aihekohtaisesti ja siinä annetaan tietyille käyttäjäryhmille (esim. vientivalvonnasta päättäville tai vientilupia myöntäville viranomaisille) ohjeita videon kautta, esitellään järjestelmän tietyt toiminnot (esim. tilastojen laatiminen laittomasta välityksestä tai maaprofilointi) ja annetaan ohjeita edistyneitä hakuja ja tietojen käyttöä varten. Tässä kokonaisuudessa on myös interaktiivinen aputoiminto, joka on järjestetty usein kysyttyjen kysymysten perusteella.

                  c)

                  Järjestelmää muutetaan, jotta maakohtaiset tiedot voidaan päivittää välittömästi (kansalliset raportit, lainsäädäntö ja asevalvontavälineet mukaan lukien). Järjestelmä saa reaaliaikaista tietoa useista olemassa olevista tietokannoista, joten haut ja tiedonsaanti tapahtuvat nopeasti mobiilisovelluksessa (ks. 4.1.2 kohdan e alakohta).

                  d)

                  Järjestelmä konfiguroidaan uudelleen, jotta siihen voidaan tallentaa MS Excel® -dataa ja muita taulukkolaskentasovelluksia satelliittiyhteyden kautta. Tämän odotetaan lisäävän tiedonsaantinopeutta viisinkertaisesti. Kerättyjen tietojen suuren määrän vuoksi (erityisesti Irakista ja Syyriasta) tämä oli välttämätöntä.

                  e)

                  Käyttäjien pyynnöstä hankkeessa kehitetään iTracesta yksinkertaisempi versio, joka soveltuu iOS®- ja Android®-laitteille. Tämän sovelluksen tarkoituksena on varmistaa päättäjien mahdollisuus käyttää iTracen geospatiaalisia kartoitustoimintoja, seurata laitonta välitystä ja maakohtaisia asiakirjoja miltä tahansa alustalta ja millä tahansa foorumilla.

                  f)

                  Järjestelmää muutetaan niin, että siihen sisällytetään uusia tietokantoja, jotta voidaan ottaa huomioon laajempi valikoima aseita, ampumatarvikkeita, komponentteja ja sotilasajoneuvoja, joita on havaittu CAR:n laajennettujen toimintojen aikana vuosina 2013–2015.

            4.1.3   Hankkeen tulokset

      Hankkeen avulla

                  a)

                  verkkokäyttäjän on mahdollista selata sivuja, jotka koskevat jotakin tiettyä paikkakuntaa, maata, aluetta tai maanosaa maailmassa;

                  b)

                  tunnistetaan ja tuotetaan paikkakunta-, maa-, alue- tai maanosakohtaista visuaalista todistusaineistoa laittomasti välitetyistä tai kaupatuista pienaseista ja kevyistä aseista sekä muista tavanomaisista aseista ja ampumatarvikkeista;

                  c)

                  saadaan tietoa siirtojen ajankohdista, laittomista toimitusreiteistä ja toimittajista, jotka liittyvät mihin tahansa (tuhansista) laittomasti kaupatuista pienaseista ja kevyistä aseista sekä muista tavanomaisista aseista ja ampumatarvikkeista online-maailmankartalla;

                  d)

                  jäljitetään automaattisesti samankaltaisia tapauksia (samantyyppisiä, samassa maassa valmistettuja tai saman tuotantosarjan pienaseita ja kevyitä aseita sekä muita tavanomaisia aseita tai ampumatarvikkeita) ja tunnistetaan kyseiset tavarat ja niiden sijainti online-maailmankartalla;

                  e)

                  tunnistetaan erityyppisiä laittomasti välitettyjä tai kaupattuja pienaseita ja kevyitä aseita sekä muita tavanomaisia aseita ja ampumatarvikkeita taikka kansainvälisiä laittoman kaupan osapuolia ja kartoitetaan niiden välisiä kytköksiä;

                  f)

                  tuotetaan kattavia raportteja (esimerkiksi tavanomaisten aseiden laittoman välityksen laajuudesta tietyssä maassa tai välitettyjen aseiden alkuperästä), jotka ovat ladattavissa PDF-muodossa;

                  g)

                  tallennetaan maakohtaisesti ja maailmanlaajuisesti olemassa olevat ja toimintapolitiikan kannalta tarkoituksenmukaiset pienaseiden ja kevyiden aseiden sekä muiden tavanomaisten aseiden ja ampumatarvikkeiden siirtoja koskevat asiakirjat, mukaan lukien kansalliset asevientiä koskevat raportit, YK:n tavanomaisten aseiden rekisteriä ja YK:n pienasetoimintaohjelmaa varten toimitetut maakohtaiset raportit, asiaankuuluvien kansallisten, alueellisten ja kansainvälisten välineiden tekstit sekä YK:n pakotteita käsittelevien valvontaryhmien, kansalaisjärjestöjen ja kansainvälisten tiedotusvälineiden kokoamat todennetut raportit laittomien pienaseiden ja kevyiden aseiden sekä muiden tavanomaisten aseiden ja ampumatarvikkeiden siirroista;

                  h)

                  luodaan datavirtaa, joka on yhteensopivaa Interpolin iARMS-järjestelmän kanssa, minkä ansiosta Interpol voi vertailla keskenään iARMS-järjestelmän tietoja rikoksissa käytetyistä aseista ja iTrace-järjestelmän tuottamaa tietoa laittomista aseista;

                  i)

                  tuotetaan laittomasta välityksestä tilastoja, jotka auttavat tavanomaisten aseiden valvonnan asiantuntijoita määrittämään painopistealoja toimien tehostamista, avunantoa ja yhteistyötä varten ja tukevat kansallisia asevientilupaviranomaisia konkreettisten riskien tunnistamisessa.

            4.1.4   Hankkeen täytäntöönpanon indikaattorit

      Tällä hankkeella pidetään edelleen yllä ja parannetaan vapaata ja julkista online-kartoitusjärjestelmä, eikä hankkeen mahdollisia edunsaajia rajoiteta.
      4.1.5   Hankkeen edunsaajat

      iTrace-järjestelmä tarjoaa yhä enemmän tietoa, joka on nimenomaisesti tarkoitettu seuraaville tahoille näitä kuitenkaan rajoittamatta: kansalliset asevalvonnan alan poliittiset päättäjät, asevientilupavirastot, alueelliset ja kansainväliset organisaatiot (muun muassa YK:n pakotteita käsittelevät valvontaryhmät, YK:n rauhanturvaoperaatiot, UNODC, UNODA ja Interpol), valtiosta riippumattomat tutkimusorganisaatiot (muun muassa Bonnin kansainvälinen konversiokeskus (BICC), rauhan ja turvallisuuden alan tutkimuksen ja tiedottamisen ryhmä (GRIP), Tukholman kansainvälinen rauhantutkimuslaitos (SIPRI) sekä Small Arms Survey), erilaisia etuja ajavat järjestöt (muun muassa Amnesty International ja Human Rights Watch) sekä kansainväliset tiedotusvälineet.
      4.2   Hanke 2: Kenttätutkimukset, joita pienaseiden ja kevyiden aseiden sekä muiden tavanomaisten aseiden ja ampumatarvikkeiden laitonta välitystä ja kauppaa koskevan reaaliaikaisen todistusaineiston ja muun asiaankuuluvan tiedon jatkuva saaminen iTrace-järjestelmään edellyttää.

      4.2.1   Hankkeen tavoite

      Hankkeessa toteutetaan kenttätutkimusta pienaseiden ja kevyiden aseiden sekä muiden tavanomaisten aseiden ja ampumatarvikkeiden liikkumisesta konfliktialueilla. Hankkeen maantieteellistä soveltamisalaa laajennetaan jatkuvasti ja siinä annetaan etusija useille maille, jotka ovat EU:n jäsenvaltioiden kannalta erityisen ongelmallisia, kuten muun muassa Keski-Afrikan tasavalta, Irak, Libya, Mali, Etelä-Sudan, Somalia ja Syyria. Virallisten tietojen jakoa koskevien sopimusten laatiminen useiden organisaatioiden kanssa, mukaan lukien YK:n operaatiot, edistävät hanketta, kuten myös kansallisille hallituksille esitettävät valikoidut viralliset jäljityspyynnöt.
      Lisäksi hankkeessa tehdään edelleen aineistotutkimusta siirtoja koskevista olemassa olevista tiedoista, joita muut organisaatiot kuin CAR ovat keränneet ja jotka on tarkoitus viedä iTraceen, ja todennetaan niitä (muun muassa kenttätutkimuksilla).
      4.2.2   Hankkeen toimet

      Tämän hankkeen puitteissa toteutetaan seuraavat toimet:

                  a)

                  lähetetään päteviä asealan asiantuntijoita suorittamaan kenttäanalyysia laittomista pienaseista ja kevyistä aseista sekä muista tavanomaisista aseista, ampumatarvikkeista ja niihin liittyvästä materiaalista, joita on havaittu konfliktien koettelemissa valtioissa;

                  b)

                  analysoidaan, tarkistetaan ja todennetaan laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita ja niiden käyttäjiä koskeva dokumentoitu todistusaineisto, mukaan lukien muun muassa valokuvat aseista, niiden komponenteista ja sisäisistä ja ulkoisista merkinnöistä, pakkaukset, asiaan liittyvät kuljetusasiakirjat ja kenttätutkimusten tulokset (käyttäjät, toimittajat ja siirtoreitit);

                  c)

                  tarkistetaan ja todennetaan muiden organisaatioiden kuin CAR:n keräämä tuore lisätodistusaineisto asiaan liittyvistä pienaseiden ja kevyiden aseiden sekä muiden tavanomaisten aseiden ja ampumatarvikkeiden siirroista, mukaan lukien YK:n pakotteita käsittelevien valvontaryhmien, kansalaisjärjestöjen ja kansainvälisten tiedotusvälineiden raportit;

                  d)

                  tallennetaan kaikki koottu ja tarkistettu todistusaineisto iTrace-tiedonhallintajärjestelmään ja online-kartoitusportaaliin;

                  e)

                  määritellään paikalliset kumppanit ja tuetaan niitä, jotta varmistetaan jatkuva tiedon kokoaminen iTrace-järjestelmän tueksi koko ehdotetun toiminnan keston ajan ja sen jälkeen;

                  f)

                  ollaan jatkuvasti yhteydessä EU:n hallituksiin kansallisten yhteyspisteiden ja koordinointijärjestelyn ennalta määrittelyä varten, jotta voidaan selventää CAR:n tutkimusten alaa ja lieventää mahdollisia eturistiriitoja ennen CAR:n suorittamia tutkimuksia.

            Hanke pannaan täytäntöön asteittain koko iTrace-järjestelmän kahden vuoden pituisen hankekauden aikana.
      4.2.3   Hankkeen tulokset

      Hankkeen avulla on tarkoitus

                  a)

                  dokumentoida paikan päällä fyysistä todistusaineistoa laittomasti välitetyistä tai kaupatuista tavanomaisista aseista ja ampumatarvikkeista konfliktialueilla;

                  b)

                  todentaa ja tuoda esiin laittoman kaupan tapauksia CAR:n, CAR:n kanssa pysyviä tietojen jakamista koskevia sopimuksia tehneiden organisaatioiden ja tarvittaessa muiden organisaatioiden kuin CAR:n keräämän, kaikilla alueilla laittomasti välitettyjä tai kaupattuja tavanomaisia aseita ja ampumatarvikkeita koskevan todistusaineiston perusteella;

                  c)

                  hankkia konkreettista visuaalista todistusaineistoa laittomasti välitetyistä tai kaupatuista tavanomaisista aseista ja ampumatarvikkeista, mukaan lukien valokuvat tavaroista, sarjanumerot, tehtaanmerkit, pakkaukset, pakkausluettelot, kuljetusasiakirjat ja loppukäyttäjätodistukset;

                  d)

                  tuottaa selostuksia laittomasta toiminnasta, mukaan lukien laittoman kaupan reitit, laittomaan välittämiseen tai siirtämiseen osallistuvat toimijat ja arvioinnit vaikuttavista tekijöistä (muun muassa tehoton varastojen hallinnointi ja turvallisuus sekä valtion tarkoituksellisesti järjestämät laittomat toimitusverkostot);

                  e)

                  tallentaa edellä mainittu todistusaineisto iTrace-tiedonhallintajärjestelmään ja online-kartoitusportaaliin sen täydellistä julkista levitystä varten.

            4.2.4   Hankkeen täytäntöönpanon indikaattorit

      Enimmillään 30 kentälle lähettämistä (mukaan lukien laajennettu lähettäminen tarvittaessa) kahden vuoden kauden aikana, jotta voidaan tuottaa todistusaineistoa tallennettavaksi iTrace-tiedonhallintajärjestelmään ja online-kartoitusportaaliin.
      4.2.5   Hankkeen edunsaajat

      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      4.3   Hanke 3: Sidosryhmille tarkoitettu tiedottaminen ja kansainvälinen koordinaatio

      4.3.1   Hankkeen tavoite

      Hankkeella esitellään iTrace-järjestelmän edut kansainvälisille ja kansallisille poliittisille päättäjille, tavanomaisten aseiden valvonnan asiantuntijoille ja asevientilupaviranomaisille. Tiedotusaloitteita suunnitellaan myös tietojen jaon koordinointia silmällä pitäen ja pyrkien rakentamaan kestäviä kumppanuuksia sellaisten yksilöiden ja organisaatioiden kanssa, joilla on valmiudet tuottaa tietoja, jotka voidaan tallentaa iTrace-järjestelmään.
      4.3.2   Hankkeen toimet

      Tämän hankkeen puitteissa toteutetaan seuraavat toimet:

                  a)

                  CAR:n henkilöstön suorittamat esittelyt tavanomaisten aseiden laittoman kaupan kaikkia näkökohtia käsittelevissä asiaankuuluvissa kansainvälisissä konferensseissa. Henkilöstön suorittamien esittelyjen tarkoituksena on esitellä iTrace-järjestelmä korostaen 1) sen konkreettisia etuja tuettaessa YK:n toimintaohjelman, asekauppasopimuksen ja muiden asiaankuuluvien kansainvälisten välineiden täytäntöönpanon seurantaa, 2) sen hyödyllisyyttä määriteltäessä kansainvälisen avunannon ja yhteistyön painopistealoja sekä 3) sen tarjoamaa hyötyä asevientilupaviranomaisille riskinarvioinnin profilointimekanismina;

                  b)

                  CAR:n henkilöstön kansallisille hallituksille ja rauhanturvaoperaatioille pitämät esittelyt. Henkilöstön suorittamien esittelyjen tarkoituksena on esitellä iTrace-järjestelmä asiaankuuluville operaatioiden yksiköille, rohkaista sellaisten tietojen jakamista koskevien virallisten sopimusten tekemistä, joiden avulla voidaan tuottaa iTrace-järjestelmään tallennettavia tietoja, ja kehittää tällaisia sopimuksia sekä auttaa poliittisia päättäjiä määrittämään kansainvälisen avunannon ja yhteistyön painopistealat.

            Hanke pannaan täytäntöön koko iTrace-järjestelmän kahden vuoden pituisen hankekauden aikana.
      4.3.3   Hankkeen tulokset

      Hankkeen avulla on tarkoitus

                  a)

                  osoittaa iTracen hyödyllisyys kansallisille ja kansainvälisille poliittisille päättäjille, jotka työskentelevät tavanomaisten aseiden valvontaa ja aseviennin valvontaa koskevien sopimusten (YK:n toimintaohjelma, asekauppasopimus ja muut asiaankuuluvat kansainväliset välineet) panemiseksi täytäntöön ja niiden täytäntöönpanon arvioimiseksi;

                  b)

                  antaa poliittisille päättäjille ja tavanomaisten aseiden valvonnan asiantuntijoille merkityksellistä tietoa, joka tukee heitä kansainvälisen avunannon ja yhteistyön painopistealojen määrittelyssä ja tehokkaiden leviämisen vastaisten strategioiden suunnittelussa;

                  c)

                  antaa asevientilupaviranomaisille perusteellista tietoa iTrace-järjestelmästä ja sen hyödystä riskinarvioinnissa sen lisäksi, että se toimii väylänä palautteelle ja järjestelmän tehostamiselle;

                  d)

                  helpottaa tietojen jakamista kansallisten hallitusten ja YK:n rauhanturvaoperaatioiden välillä, mukaan lukien tietojenkäsittely ja analyysit iTrace-järjestelmää käyttämällä;

                  e)

                  edistää tavanomaisten aseiden ja ampumatarvikkeiden laitonta välitystä ja kauppaa koskeviin paikan päällä tehtäviin tutkimuksiin osallistuvien, tavanomaisten aseiden valvonnan asiantuntijoiden yhä laajenevan ryhmän verkostoitumista;

                  f)

                  lisätä yleisön tietoisuutta tavanomaisten aseiden ja ampumatarvikkeiden jäljittämisestä keinona tukea YK:n toimintaohjelman, asekauppasopimuksen ja muiden kansainvälisten ja alueellisten, aseiden ja aseviennin valvontaa koskevien välineiden täytäntöönpanon seurantaa.

            4.3.4   Hankkeen täytäntöönpanon indikaattorit

      Enimmillään 12 tiedotuskonferenssia, johon CAR:n henkilöstö osallistuu. Kaikkiin konferensseihin kuuluu iTrace-järjestelmän esittelyä. Lopulliseen raporttiin liitetään konferenssien esityslistat ja tiivistelmät.
      4.3.5   Hankkeen edunsaajat

      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      4.4   Hanke 4: iTracen toimintapoliittiset raportit

      4.4.1   Hankkeen tavoite

      Hankkeen puitteissa toimitetaan kenttätutkimusten tuottamien tietojen pohjalta laadittuja, iTrace-järjestelmässä esitettäviä raportteja keskeisistä poliittisista kysymyksistä. Raporteissa on tarkoitus painottua kansainvälistä yhteisöä erityisesti huolestuttaviin aloihin (joita ovat esimerkiksi tärkeimmät tavanomaisten aseiden ja ampumatarvikkeiden laittoman kaupan mallit ja laittomasti kaupattujen aseiden ja ampumatarvikkeiden alueellinen jakelu) sekä kansainvälisen huomion keskeisenä kohteena oleviin aloihin.
      4.4.2   Hankkeen toimet

      Perusteellinen analyysi, jonka pohjalta kootaan, tarkistetaan, toimitetaan ja julkaistaan enimmillään kymmenen iTrace-järjestelmää koskevaa toimintapoliittista raporttia.
      4.4.3   Hankkeen tulokset

      Hankkeen avulla on tarkoitus

                  a)

                  tuottaa enimmillään kymmenen raporttia, joista kussakin käsitellään erillistä kansainvälisen huolen aihetta;

                  b)

                  varmistaa iTrace-järjestelmää koskevien toimintapoliittisten raporttien jakelu kaikille EU:n jäsenvaltioille;

                  c)

                  suunnitella kohdennettu tiedotusstrategia mahdollisimman suuren vastaanottajakunnan varmistamiseksi maailmanlaajuisesti;

                  d)

                  tukea toiminnan näkyvyyttä poliittisella areenalla ja kansainvälisissä tiedotusvälineissä esittämällä muun muassa paikallisesti huolestuttavia tietoja laittomista aseista, tarjoamalla toimintapoliittisesti merkityksellisiä analyyseja meneillään olevien asevalvontaprosessien tueksi ja laatimalla mahdollisimman kiinnostavia raportteja kansainvälisiä tiedotusvälineitä silmällä pitäen.

            4.4.4   Hankkeen täytäntöönpanon indikaattorit

      Enimmillään kymmenen iTrace-järjestelmää koskevaa toimintapoliittista online-raporttia, jotka tuotetaan ehdotetun toiminnan keston aikana ja jaetaan maailmanlaajuisesti.
      4.4.5   Hankkeen edunsaajat

      Ks. 4.1.5 kohdassa oleva täydellinen edunsaajien luettelo, joka on samanlainen kaikissa tässä päätöksessä luetelluissa hankkeissa.
      5.   Sijaintipaikat

      Hanke 1 sijaitsee Yhdistyneessä kuningaskunnassa. Hankkeessa otetaan huomioon, että vaadittuja kenttätutkimusten tuloksia ei voida siirtää sellaisenaan toisiin yhteyksiin ja että hanke 2 edellyttää laajamittaista tavanomaisten aseiden asiantuntijoiden lähettämistä kentälle konfliktialueille. Nämä lähettämiset arvioidaan tapauskohtaisesti kiinnittäen huomiota turvallisuuteen, paikalle pääsyyn ja tiedon saatavuuteen. CAR on jo luonut yhteyksiä tai perustanut meneillään olevia hankkeita moniin asianomaisiin maihin. Hanke 3 toteutetaan, kansallisten hallitusten ja asiaankuuluvien organisaatioiden kanssa koordinoiden, kansainvälisissä konferensseissa maailmanlaajuisesti, jotta sen näkyvyys olisi mahdollisimman suuri. Hanke 4 laaditaan Yhdistyneessä kuningaskunnassa.
      6.   Kesto

      Kaikkien hankkeiden arvioitu kokonaiskesto on 24 kuukautta.
      7.   Täytäntöönpanosta vastaava organisaatio ja EU:n näkyvyys

      Tämän päätöksen tekninen täytäntöönpano annetaan CAR:n tehtäväksi. CAR suorittaa tehtävänsä korkean edustajan alaisuudessa.
      CAR syntyi asealan tutkijoiden kasvavasta verkostosta, jossa eturivin toimijat ovat tunnistaneet ja jäljittäneet tavanomaisia aseita ja ampumatarvikkeita vuodesta 2006. CAR keskittyy aseiden tunnistamiseen ja jäljittämiseen kentällä. Tämä yksityiskohtainen tapaustutkimukseen perustuva lähestymistapa ja sen edellyttämä tekninen kyky on olennaista, kun kyse on konfliktimaihin suuntautuvan ja niiden sisäisen tavanomaisten aseiden laittoman välityksen kattavasta kartoittamisesta, eikä kansainvälinen yhteisö seuraa tätä nykyisellään riittävästi. Tätä varten CAR lähettää pieniä tutkijaryhmiä, joiden jäsenillä on vähintään 10 vuoden kokemus asealalla, konfliktialueille paikan päälle selvittämään ja dokumentoimaan laittomien aseiden esiintymistä.
      CAR on toukokuusta 2013 lähtien lähettänyt kenttäoperaatiohenkilöstöä 18:lle konfliktialueelle, tukenut suoraan seitsemää YK:n pakotteita käsittelevää valvontaryhmää, ylläpitänyt virallisia tietojen jakoa koskevia sopimuksia kahden YK:n rauhanturvaoperaation kanssa ja antanut teknistä apua kahdelle YTPP-operaatiolle. Se on myös antanut säännöllistä teknistä tukea seitsemälle kansalliselle hallitukselle aseiden tunnistamisessa ja jäljittämisessä. CAR on edelleen ainoa YK-järjestelmän ulkopuolinen organisaatio, joka keskittyy yksinomaan tavanomaisten aseiden, ampumatarvikkeiden ja niihin liittyvän materiaalin tunnistamiseen ja jäljittämiseen kentällä nykyisissä aseellisissa konflikteissa.
      CAR valtuutettiin 25 päivänä marraskuuta 2013 päätöksellä 2013/698/YUTP suunnittelemaan ja panemaan täytäntöön iTrace-järjestelmä. iTrace on laittomia pienaseita ja kevyitä aseita ja muita laittomia tavanomaisia aseita ja ampumatarvikkeita koskeva maailmanlaajuinen raportointijärjestelmä. Hankkeen pilottivaiheessa (iTrace I) keskityttiin ensisijaisesti dokumentoimaan laittomien aseiden esiintymistä Saharan eteläpuolisessa Afrikassa. Painopisteinä olivat lisäksi Lähi-itä (Irak ja Syyria) sekä tulosten tallentaminen iTrace-järjestelmään. Hankkeessa on tähän mennessä dokumentoitu yli 200 000 konfliktialueilla liikkuvaa esinettä, mukaan lukien aseet, ampumatarvikkeet ja niihin liittyvä materiaali.
      CAR toteuttaa kaikki tarvittavat toimenpiteet julkistaakseen sen, että toimi on unionin rahoittama. Nämä toimenpiteet toteutetaan komission tiedonannon sekä komission laatiman ja julkaiseman Euroopan unionin ulkoisten toimien viestintää ja näkyvyyttä koskevan käsikirjan mukaisesti.
      CAR varmistaa siten unionin osallistumisen näkyvyyden asianmukaisilla logoilla ja julkisuudella, joissa korostetaan unionin asemaa, varmistetaan unionin toimien avoimuus ja lisätään tietoisuutta päätöksen syistä sekä unionin tuesta päätökselle ja tämän tuen tuloksista. Hankkeessa tuotetussa materiaalissa tuodaan selkeästi esiin EU:n lippu EU:n lipun asianmukaisesta käytöstä ja jäljentämisestä annettujen suuntaviivojen mukaisesti.
      8.   Raportointi

      CAR laatii kirjallisen raportin neljännesvuosittain.

         (1)  Neuvoston päätös 2013/698/YUTP, annettu 25 päivänä marraskuuta 2013, laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemiseksi niiden laittoman kaupan riskin pienentämiseksi (EUVL L 320, 30.11.2013, s. 34).


title: Poliittisten ja turvallisuusasioiden komitean päätös Atalanta/6/2009, tehty 22 päivänä heinäkuuta 2009 , Euroopan unionin joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta)

text:
               24.7.2009

               FI

               Euroopan unionin virallinen lehti

               L 192/68

      POLIITTISTEN JA TURVALLISUUSASIOIDEN KOMITEAN PÄÄTÖS Atalanta/6/2009,
   tehty 22 päivänä heinäkuuta 2009,
   Euroopan unionin joukkojen komentajan nimittämisestä Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta)
   (2009/559/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
   ottaa huomioon 10 päivänä marraskuuta 2008 hyväksytyn neuvoston yhteisen toiminnan 2008/851/YUTP Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (1) (Atalanta), ja erityisesti sen 6 artiklan 1 kohdan,
   sekä katsoo seuraavaa:

               (1)

               Yhteisen toiminnan 2008/851/YUTP 6 artiklan 1 kohdan nojalla neuvosto on valtuuttanut poliittisten ja turvallisuusasioiden komitean tekemään päätökset Euroopan unionin joukkojen komentajan nimittämisestä.

               (2)

               Poliittisten ja turvallisuusasioiden komitea teki 17 päivänä maaliskuuta 2009 päätöksen Atalanta/1/2009 (2), jolla kapteeniluutnantti Juan GARAT CARAMÉ nimitettiin Euroopan unionin joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä.

               (3)

               Euroopan unionin operaation komentaja on suosittanut, että kommodori Peter BINDT nimitetään uudeksi Euroopan unionin joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä.

               (4)

               Euroopan unionin sotilaskomitea on tukenut tätä suositusta.

               (5)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 6 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla,

         ON PÄÄTTÄNYT SEURAAVAA:
   1 artikla
   Nimitetään kommodori Peter BINDT Euroopan unionin joukkojen komentajaksi Euroopan unionin sotilasoperaatioon, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä.
   2 artikla
   Tämä päätös tulee voimaan 13 päivänä elokuuta 2009.

      Tehty Brysselissä 22 päivänä heinäkuuta 2009.

            Poliittisten ja turvallisuusasioiden komitean puolesta

            Puheenjohtaja

         O. SKOOG

      (1)  EUVL L 301, 12.11.2008, s. 33.

      (2)  EUVL L 76, 24.3.2009, s. 45.


title: Neuvoston päätös 2011/332/YUTP, annettu 7 päivänä kesäkuuta 2011 , Libyan tilanteen johdosta määrättävistä rajoittavista toimenpiteistä annetun päätöksen 2011/137/YUTP muuttamisesta

text:
               8.6.2011

               FI

               Euroopan unionin virallinen lehti

               L 149/10

         NEUVOSTON PÄÄTÖS 2011/332/YUTP,
   annettu 7 päivänä kesäkuuta 2011,
   Libyan tilanteen johdosta määrättävistä rajoittavista toimenpiteistä annetun päätöksen 2011/137/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto antoi 28 päivänä helmikuuta 2011 päätöksen 2011/137/YUTP Libyan tilanteen johdosta määrättävistä rajoittavista toimenpiteistä (1).

               (2)

               Päätöstä 2011/137/YUTP olisi muutettava satamaviranomaisiin sovellettavia rajoittavia toimenpiteitä koskevien erityisjärjestelyjen ottamiseksi huomioon.

               (3)

               Libyan tilanteen vakavuus huomioon ottaen päätöksen 2011/137/YUTP liitteessä IV olevaan luetteloon henkilöistä ja yhteisöistä, joihin sovelletaan rajoittavia toimenpiteitä, olisi lisättävä uusia yhteisöjä,

         ON HYVÄKSYNYT TÄMÄN PÄÄTÖKSEN:
   1 artikla
   Lisätään päätöksen 2011/137/YUTP 6 artiklaan kohta seuraavasti:

      ”2 a.   Kielto asettaa varoja, rahoitusomaisuutta tai taloudellisia resursseja 1 kohdan b alakohdassa tarkoitettujen henkilöiden tai yhteisöjen saataville ei estä, siltä osin kuin kyseistä kieltoa sovelletaan satamaviranomaisiin, ennen tämän päätöksen voimaantuloa tehtyjen sopimusten toteuttamista 15 päivään heinäkuuta 2011 saakka, lukuun ottamatta öljyä, kaasua ja jalostettuja tuotteita koskevia sopimuksia.”

   2 artikla
   Lisätään tämän päätöksen liitteessä luetellut yhteisöt päätöksen 2011/137/YUTP liitteessä IV olevaan luetteloon.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 7 päivänä kesäkuuta 2011.

            Neuvoston puolesta

            Puheenjohtaja

         MARTONYI J.

      (1)  EUVL L 58, 3.3.2011, s. 53.

      LIITE

         2 artiklassa tarkoitetut yhteisöt

                  Nimi

                  Tunnistamistiedot

                  Perusteet

                  Luetteloon merkitsemisen päivämäärä

                  1.

                  Tripolin satamaviranomainen

                  Satamaviranomainen: Socialist Ports Company (Tripolin sataman toiminnan osalta)
                  Puh. +218 21 43946

                  Gaddafin hallituksen valvonnassa

                  7.06.2011

                  2.

                  Al Khomsin satamaviranomainen

                  Satamaviranomainen: Socialist Ports Company (Al Khomsin sataman toiminnan osalta)
                  Puh. +218 21 43946

                  Gaddafin hallituksen valvonnassa

                  7.06.2011

                  3.

                  Bregan satamaviranomainen

                  Gaddafin hallituksen valvonnassa

                  7.06.2011

                  4.

                  Ras Lanufin satamaviranomainen

                              Satamaviranomainen: Veba Oil Operations BV

                              Osoite: PO Box 690

                              Tripoli, Libya

                              Puh. +218 21 333 0081

                  Gaddafin hallituksen valvonnassa

                  7.06.2011

                  5.

                  Zawian satamaviranomainen

                  Gaddafin hallituksen valvonnassa

                  7.06.2011

                  6.

                  Zuwaran satamaviranomainen

                              Satamaviranomainen: Port Authority of Zuara

                              PO Box 648

                              Port Affairs and Marine Transport

                              Tripoli

                              Libya

                              Puh. +218 25 25305

                  Gaddafin hallituksen valvonnassa

                  7.06.2011


title: Euroopan parlamentin päätös, tehty 23 päivänä huhtikuuta 2009, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2007, pääluokka IV - Tuomioistuin

text:
               26.9.2009

               FI

               Euroopan unionin virallinen lehti

               L 255/74

         EUROOPAN PARLAMENTIN PÄÄTÖS,
   tehty 23 päivänä huhtikuuta 2009,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2007, pääluokka IV – Tuomioistuin
   (2009/635/EY)
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2007 (1),

               —

               ottaa huomioon Euroopan yhteisöjen lopullisen tilinpäätöksen varainhoitovuodelta 2007 – Nide I (C6-0418/2008) (2),

               —

               ottaa huomioon tuomioistuimen vuosikertomuksen vastuuvapauden myöntävälle viranomaiselle vuonna 2007 toimitetuista sisäisistä tarkastuksista,

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2007 ja tarkastettujen toimielinten vastaukset (3),

               —

               ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

               —

               ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

               —

               ottaa huomioon työjärjestyksen 71 artiklan ja liitteen V,

               —

               ottaa huomioon talousarvion valvontavaliokunnan mietinnön (A6-0151/2009),

               1.

               myöntää tuomioistuimen kirjaajalle vastuuvapauden tuomioistuimen talousarvion toteuttamisesta varainhoitovuonna 2007;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Klaus WELLE

      (1)  EUVL L 77, 16.3.2007.

      (2)  EUVL C 287, 10.11.2008, s. 1.

      (3)  EUVL C 286, 10.11.2008, s. 1.

      (4)  EUVL C 287, 10.11.2008, s. 111.

      (5)  EYVL L 248, 16.9.2002, s. 1.
   EUROOPAN PARLAMENTIN PÄÄTÖSLAUSELMA
   23. huhtikuuta 2009,
   joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2007, pääluokka IV – Tuomioistuin
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2007 (1),

               —

               ottaa huomioon Euroopan yhteisöjen lopullisen tilinpäätöksen varainhoitovuodelta 2007 – Nide I (C6-0418/2008) (2),

               —

               ottaa huomioon tuomioistuimen vuosikertomuksen vastuuvapauden myöntävälle viranomaiselle vuonna 2007 toimitetuista sisäisistä tarkastuksista,

               —

               ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2007 ja tarkastettujen toimielinten vastaukset (3),

               —

               ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta sekä tilien perustana olevien toimien laillisuudesta ja asianmukaisuudesta (4),

               —

               ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5) ja erityisesti sen 50, 86, 145, 146 ja 147 artiklan,

               —

               ottaa huomioon työjärjestyksen 71 artiklan ja liitteen V,

               —

               ottaa huomioon talousarvion valvontavaliokunnan mietinnön (A6-0151/2009),

               1.

               panee merkille, että vuonna 2007 tuomioistuimella oli käytettävissään maksusitoumusmäärärahoja yhteensä 275 miljoonaa euroa (2006: 252 miljoonaa euroa (6)) ja että niiden käyttöaste oli 96,84 prosenttia, eli korkeampi kuin edellisenä vuonna;

               2.

               panee tyytyväisenä merkille, että Euroopan yhteisöjen tuomioistuin hyväksyi heinäkuussa 2007 menettelysäännöt, joita sovelletaan tuomioistuimen, ensimmäisen oikeusasteen tuomioistuimen ja virkamiestuomioistuimen jäseniin ja entisiin jäseniin (7), mukaan lukien velvoite taloudellisia etuja koskevan ilmoituksen toimittamisesta tuomioistuimen presidentille; painottaa kuitenkin toistuvasti esittämäänsä pyyntöä siitä, että ilmoitukset julkaistaisiin avoimuuden takaamiseksi esimerkiksi Euroopan yhteisöjen tuomioistuimen kotisivuilla, vaikka asiaa koskevaa oikeudellista velvoitetta ei ole olemassa; ehdottaa lisäksi, että nimitetään riippumaton tarkkailija, jonka tehtävänä olisi vuosittain raportoida julkisesti saaduista ilmoituksista, jotta varmistetaan uskottava seuranta ja valvonta;

               3.

               toteaa, että vuonna 2007 palveluksessa olevien virkamiesten ja toimihenkilöiden (tilapäiset toimihenkilöt, sopimussuhteiset työntekijät) määrä nousi vuoden aikana pääasiassa Bulgarian ja Romanian jäseneksi liittymisen takia 7,9 prosenttia ja oli yhteensä 1 928;

               4.

               pitää myönteisenä pätevän henkilöstön henkilöstösääntöjen mukaisessa rekrytoinnissa EPSO:n järjestämissä kilpailuissa sekä myös tiettyihin virkoihin (pääasiassa tulkit ja tietotekniikan asiantuntijat) liittyvien ongelmien ratkaisemisessa tapahtuneita parannuksia;

               5.

               toteaa, että Euroopan tilintarkastustuomioistuin esitti vuoden 2007 vuosikertomuksensa 11.19 kohdassa seuraavat huomautukset: ”sopimussuhteisten toimihenkilöiden palvelukseenottoa ja työllistämistä koskevassa tuomioistuimen hallintokomitean päätöksessä ei vahvisteta ’avustavia tehtäviä hoitavia sopimussuhteisia toimihenkilöitä’ koskevaa valintamenettelyä […]. Tämän vuoksi tuomioistuin ei ole vahvistanut minkäänlaisia virallisia valintamenettelyjä, joita sovellettaisiin palvelukseenotossa silloin, kun on kyse velvollisuuksiensa hoidosta estyneiden tilalle otettavien sijaisten lyhytaikaisista työsopimuksista”;

               6.

               yhtyy tilintarkastustuomioistuimen näkemykseen siitä, että avustavia tehtäviä hoitavia sopimussuhteisia työntekijöitä koskevien valintamenettelyjen puuttuessa (myös esimerkiksi valintakomiteat puuttuvat) ”tuomioistuimessa sovellettavilla säännöksillä ei voida taata, että tällaisissa tapauksissa Euroopan yhteisöjen muuhun henkilöstöön sovellettavia palvelussuhteen ehtoja noudatettaisiin täysimääräisesti ja että valinta olisi puolueetonta”; pyytää siksi ottamaan käyttöön asianmukaisia valintamenettelyjä myös tähän ryhmään kuuluville sopimussuhteisille työntekijöille;

               7.

               on tyytyväinen siihen, että 1. lokakuuta 2007 perustettiin kaksi erillistä hallinnollista yksikköä (sisäisen tarkastuksen yksikkö ja tarkastusyksikkö), joilla on erilliset päälliköt, ja että siten saatiin muutettua sekä tilintarkastustuomioistuimen että parlamentin viime vuosina kritisoimaa tilannetta, jossa sisäisen tarkastuksen yksikön päällikkö oli vastuussa valtuutettujen tulojen ja menojen hyväksyjien toimien ennakkovarmennuksesta;

               8.

               panee tyytyväisenä merkille, että Euroopan yhteisöjen tuomioistuimen hallinnollinen komitea tarkisti 12. joulukuuta 2007 sisäisen tarkastajan toimenkuvaa siten, että sisäisen tarkastuksen yksikön vuotuinen työohjelma hyväksytään niiden riskien arvioinnin perusteella, joille organisaatio on alttiina;

               9.

               toteaa, että Sucre-Abac-kirjanpito- ja varainhoidonvalvontajärjestelmän 1. tammikuuta 2008 korvanneen uuden yhdennetyn hallinto- ja varainhoidon valvontajärjestelmän (SAP) perustamisen yhteydessä otettiin käyttöön uusi sijoitusomaisuuden myyntiin tarkoitettu menetelmä; pitää myönteisenä, että neuvosto, tilintarkastustuomioistuin ja tuomioistuin ovat kehittäneet uuden SAP-järjestelmän toimielinten väliseltä pohjalta ja että sillä saavutetaan merkittäviä säästöjä määrärahoissa ja lisätään kaikkien kolmen toimielimen tehokkuutta;

               10.

               pitää tervetulleena myös koulutusta koskevaa hedelmällistä yhteistyötä tilintarkastustuomioistuimen kanssa;

               11.

               pitää myönteisenä neuvoteltujen sopimusten määrän vähenemistä ja toteaa, että niiden määrä tehdyistä sopimuksista aleni varainhoitoasetuksen soveltamissääntöjen (8) tarkistamisen johdosta 34 prosentista (2006) 32 prosenttiin (2007), mikä vastaa yli 60 000:ta euroa; kannustaa tuomioistuinta jatkamaan ponnistelujaan niiden osuuden vähentämiseksi;

               12.

               toteaa, että vuosi 2006 oli toinen vuosi, jona äskettäin perustetussa virkamiestuomioistuimessa oli varsinaista oikeudellista toimintaa sen ryhdyttyä hoitamaan tehtäviään joulukuussa 2005, ja että sen työjärjestys tuli voimaan 1. marraskuuta 2007;

               13.

               on ilahtunut siitä, että tuomioistuimen oikeudenkäyntimenettelyjen kesto on jo neljäntenä peräkkäisenä vuonna lyhentynyt ja että päätökseen saatettujen asioiden määrä on kasvanut lähes 10 prosenttia vuodesta 2006; panee kuitenkin huolestuneena merkille, että vireillä olevien asioiden kasaantuminen lisääntyi kaikissa kolmessa tuomioistuimessa ja erityisesti ensimmäisen oikeusasteen tuomioistuimessa (12 prosenttia 1 029 tapauksesta vuonna 2006 kaikkiaan 1 154 tapaukseen vuonna 2007);

               14.

               katsoo, että tämä merkittävä vireillä olevien asioiden lisääntyminen ensimmäisen oikeusasteen tuomioistuimessa johtuu käsiteltäviksi annettavien uusien asioiden määrän kasvusta ja siitä että käsiteltävät asiat ovat yhä monimutkaisempia ja moninaisempia; tukee täysimääräisesti tuomioistuimen pyrkimyksiä tarkistaa sisäistä organisaatiotaan ja työskentelymenetelmiään tehokkuuden lisäämiseksi ja asioiden käsittelyn viivästymisen vähentämiseksi;

               15.

               panee tyytyväisenä merkille virallisessa lehdessä julkaistun tuomioistuimen varainhoitovuoden 2007 talousarvio- ja varainhallintoa koskevan selvityksen (9), joka annettiin varainhoitovuotta 2007 koskevan yhteisöjen tuomioistuimen tilinpäätöksen yhteydessä ja jossa annettiin tietoja muun muassa määrärahojen toteutumisasteesta sekä tehtiin yhteenveto varainhoitovuoden 2007 aikana tehdyistä määrärahasiirroista;

               16.

               antaa tuomioistuimelle tunnustusta sen vakiintuneesta käytännöstä sisällyttää toimintakertomukseensa luku, jossa annetaan selvitys niistä toimista, joita parlamentin aikaisempien vastuuvapauspäätösten ja tilintarkastustuomioistuimen kertomusten johdosta on vuoden aikana toteutettu;

               17.

               toteaa, että varainhoitoasetukseen tehdyistä tarkistuksista huolimatta siihen sisältyvät hankintoja koskevat säännöt ovat edelleen pienten toimielinten, kuten tuomioistuimen, kannalta liian raskaita, etenkin kun on kyse arvoltaan suhteellisen pieniä hankintoja koskevista tarjouksista; kehottaa komissiota – tämän tehdessä alustavaa työtään ennen varainhoitoasetukseen esitettävien mahdollisten muutosehdotusten laatimista – kuulemaan laajalti tuomioistuimen kirjaajaa ja sen hallintoa varmistaakseen, että näiden näkökannat otetaan täysimääräisesti huomioon lopullisessa luonnoksessa.

      (1)  EUVL L 77, 16.3.2007.

      (2)  EUVL C 287, 10.11.2008, s. 1.

      (3)  EUVL C 286, 10.11.2008, s. 1.

      (4)  EUVL C 287, 10.11.2008, s. 111.

      (5)  EYVL L 248, 16.9.2002, s. 1.

      (6)  2005: 232,6 miljoonaa euroa.

      (7)  EUVL C 223, 22.9.2007, s. 1.

      (8)  Komission asetus (EY, Euratom) N:o 2342/2002, annettu 23. joulukuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä (EYVL L 357, 31.12.2002, s. 1).

      (9)  EUVL C 15, 21.1.2009, s. 1.


title: 2013/285/EU: Neuvoston päätös, annettu 10 päivänä kesäkuuta 2013 , Maailman kauppajärjestön TRIPS-neuvostossa esitettävästä Euroopan unionin kannasta TRIPS-sopimuksen 66 artiklan 1 kohdan mukaisesta vähiten kehittyneille jäsenmaille myönnetyn siirtymäajan pidentämistä koskevaan pyyntöön

text:
               14.6.2013

               FI

               Euroopan unionin virallinen lehti

               L 162/1

         NEUVOSTON PÄÄTÖS,
   annettu 10 päivänä kesäkuuta 2013,
   Maailman kauppajärjestön TRIPS-neuvostossa esitettävästä Euroopan unionin kannasta TRIPS-sopimuksen 66 artiklan 1 kohdan mukaisesta vähiten kehittyneille jäsenmaille myönnetyn siirtymäajan pidentämistä koskevaan pyyntöön
   (2013/285/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ja 218 artiklan 9 kohdan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Haiti esitti 5 päivänä marraskuuta 2012 vähiten kehittyneiden kehitysmaajäsenten, jäljempänä ’LDC-maat’, ryhmän puolesta virallisen pyynnön Maailman kauppajärjestön, jäljempänä ’WTO’, teollis- ja tekijänoikeuksien kauppaan liittyvistä näkökohdista tekemän sopimuksen, jäljempänä ’TRIPS-sopimus’, täytäntöönpanolle myönnetyn siirtymäkauden pidentämisestä mainitun sopimuksen 66 artiklan 1 kohdan mukaisesti.

               (2)

               TRIPS-neuvoston 29 päivänä marraskuuta 2005 tekemällä päätöksellä sovitun nykyisen siirtymäkauden on määrä päättyä 1 päivänä heinäkuuta 2013.

               (3)

               TRIPS-sopimuksen 66 artiklan 1 kohdan mukaan TRIPS-neuvoston ”tulee myöntää vähiten kehittyneeksi kehitysmaajäseneksi luokiteltavan maan asianmukaisesti perustellusta pyynnöstä pidennystä tähän ajanjaksoon”.

               (4)

               Teollis- ja tekijänoikeuksien tehostaminen ja suojaaminen ovat avainasemassa sosiaalis-taloudellisen kasvun edistämisessä, minkä ministerit tunnustivat Dar es Salaamissa maaliskuussa 2013 ennen YK:n talous- ja sosiaalineuvoston vuotuista ministeritason tarkistuskokousta pidetyssä Afrikan alueellisessa valmistelukokouksessa, jossa kehotettiin ponnistelemaan entistä tehokkaammin oikeudellisen ja poliittisen kehyksen luomiseksi muun muassa teollis- ja tekijänoikeuksien alalla.

               (5)

               LDC-maat ovat panneet TRIPS-sopimuksen täytäntöön eri tahdissa ja eri laajuudessa.

               (6)

               Teknisellä ja taloudellisella avulla, sen tehokkuudella ja asianmukaisella yhteensovittamisella on tärkeä merkitys TRIPS-sopimuksen täytäntöönpanolle.

               (7)

               Useat LDC-maat ovat jo toteuttaneet merkittäviä toimia teollis- ja tekijänoikeuksien alalla, mutta tilanne on edelleen sellainen, että LDC-mailla on erityisiä tarpeita ja vaatimuksia ja niihin kohdistuu taloudellisia, rahoituksia ja hallinnollisia rajoitteita, minkä vuoksi ne tarvitsevat joustavuutta ja lisäaikaa pannakseen TRIPS-sopimuksen täytäntöön.

               (8)

               Sen vuoksi on tarpeen pidentää LDC-maille myönnettyä TRIPS-sopimuksen täytäntöönpanoa koskevaa siirtymäkautta,

         ON HYVÄKSYNYT TÄMÄN PÄÄTÖKSEN:
   1 artikla
   1.   Maailman kauppajärjestön TRIPS-neuvostossa esitettävä Euroopan unionin kanta TRIPS-sopimuksen 66 artiklan 1 kohdan mukaista LDC-maille myönnetyn siirtymäajan pidentämistä koskevaan pyyntöön on se, ettei LDC-mailta pidä edellyttää muiden TRIPS-sopimuksen määräysten kuin sen 3, 4 ja 5 artiklan soveltamista WTO:n jäsenten yksimielisesti sopiman ajanjakson päättymiseen asti tai siihen asti, kun ne eivät enää ole vähiten kehittyneitä kehitysmaajäseniä sen mukaan, kumpi näistä tapahtuu ensin.
   2.   Vapautuksen voimassaoloaikana teollis- ja tekijänoikeuksien suojan taso ei saa heikentyä LDC-maissa alle TRIPS-sopimuksen asettamien standardien. Tämä päätös ei rajoita vähiten kehittyneille jäsenmaille myönnetyn farmaseuttisiin tuotteisiin liittyviä tiettyjä velvoitteita koskevan TRIPS-sopimuksen 66 artiklan 1 kohdan mukaisen siirtymäajan pidentämistä koskevan 27 päivänä kesäkuuta 2002 tehdyn TRIPS-neuvoston päätöksen soveltamista.
   3.   Kyseisen siirtymäajan aikana on lisäksi kartoitettava ja analysoitava tarkkaan TRIPS-sopimuksen täytäntöönpanon etenemistä eri LDC-maissa sekä näissä maissa havaittuja tarpeita ja sitä, kuinka teknistä apua ja valmiuksien kehittämiseksi toteutettavia ohjelmia voidaan tehokkaammin sovittaa yhteen, käyttää ja arvioida puutteiden korjaamisessa kaikkein eniten apua tarvitsevilla alueilla asteittaisen yhdentymisprosessin mahdollistamiseksi.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 10 päivänä kesäkuuta 2013.

            Neuvoston puolesta

            Puheenjohtaja

         E. GILMORE


title: 2009/104/EY: Komission päätös, tehty 21 päivänä marraskuuta 2008 , Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen liitteenä olevan viinikauppaa koskevan sopimuksen lisäyksen V muuttamista koskevan Euroopan yhteisön ja Chilen tasavallan välisen sopimuksen tekemisestä kirjeenvaihtona

text:
               6.2.2009

               FI

               Euroopan unionin virallinen lehti

               L 37/8

         KOMISSION PÄÄTÖS,
   tehty 21 päivänä marraskuuta 2008,
   Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen liitteenä olevan viinikauppaa koskevan sopimuksen lisäyksen V muuttamista koskevan Euroopan yhteisön ja Chilen tasavallan välisen sopimuksen tekemisestä kirjeenvaihtona
   (2009/104/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen allekirjoittamisesta ja sen tiettyjen määräysten väliaikaisesta soveltamisesta 18 päivänä marraskuuta 2002 tehdyn neuvoston päätöksen 2002/979/EY (1) ja erityisesti sen 5 artiklan 1 kohdan,
   sekä katsoo seuraavaa:

               (1)

               Yhteisössä hyväksytyt uudet viininvalmistusmenetelmät ja -käytännöt annettiin tiedoksi Chilen tasavallalle 11 päivänä lokakuuta 2006 Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen viinikauppaa koskevan sopimuksen, jäljempänä ’viinikauppaa koskeva sopimus’ 18 artiklan mukaisesti.

               (2)

               Santiago de Chilessä 10 päivänä tammikuuta 2008 pidetyn EU:n ja Chilen välisen viinikauppaa koskevan sopimuksen sekakomitean kolmannen kokouksen päätelmien mukaisesti viinikauppaa koskevan sopimuksen lisäystä V olisi muutettava ja siihen olisi lisättävä uudet yhteisössä hyväksytyt viininvalmistusmenetelmät ja -käytännöt.

               (3)

               Yhteisö ja Chilen tasavalta ovat neuvotelleet viinikauppaa koskevan sopimuksen 29 artiklan 2 kohdan mukaisesti kirjeenvaihtona tehtävästä sopimuksesta sopimuksen lisäyksen V muuttamiseksi.

               (4)

               Kyseinen kirjeenvaihto olisi sen vuoksi hyväksyttävä.

               (5)

               Tässä päätöksessä säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Chilen tasavallan välillä kirjeenvaihtona tehty sopimus Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen liitteenä olevan viinikauppaa koskevan sopimuksen lisäyksen V muuttamisesta.
   Sopimuksen teksti on tämän päätöksen liitteenä.
   2 artikla
   Maataloudesta ja maaseudun kehittämisestä vastaava komission jäsen valtuutetaan allekirjoittamaan kirjeenvaihto yhteisöä sitovasti.

      Tehty Brysselissä 21 päivänä marraskuuta 2008.

            Komission puolesta

         Mariann FISCHER BOEL

            Komission jäsen

      (1)  EYVL L 352, 30.12.2002, s. 1.
    ---documentbreak---

               6.2.2009

               FI

               Euroopan unionin virallinen lehti

               L 37/9

         KIRJEENVAIHTONA TEHTY SOPIMUS
   Euroopan yhteisön ja Chilen tasavallan välillä Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen viinikauppaa koskevan sopimuksen lisäyksen V muuttamisesta
   Bryssel 4. tammikuuta 2009
   Arvoisa Herra
   Minulla on kunnia viitata 18 päivänä marraskuuta 2002 tehdyn Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen viinikauppaa koskevan sopimuksen 29 artiklan 2 kohtaan, jonka mukaan sopimuspuolet voivat keskinäisellä suostumuksella muuttaa kyseisen sopimuksen lisäyksiä.
   Ottaen huomioon yhteisössä hyväksytyt uudet viininvalmistusmenetelmät ja -käytännöt tai niitä koskevat muutokset, jotka annettiin tiedoksi Chilen tasavallalle 11 päivänä lokakuuta 2006, sekä Santiago de Chilessä 10 päivänä tammikuuta 2008 pidetyn EU:n ja Chilen välisen viinikauppaa koskevan sopimuksen kolmannen sekakomitean kokouksen päätelmät, on tarpeen muuttaa viinikauppaa koskevan sopimuksen lisäyksessä V olevaa 2 kohtaa (Viininvalmistusmenetelmät ja -käytännöt sekä tuotevaatimukset).
   Minulla on sen vuoksi kunnia ehdottaa, että viinikauppaa koskevan sopimuksen lisäyksessä V oleva 2 kohta korvataan tämän kirjeen liitteenä olevalla tekstillä siitä päivästä alkaen, jona vahvistatte hyväksyvänne tämän kirjeen sisällön.
   Olisin kiitollinen, jos voisitte vahvistaa, että hallituksenne hyväksyy tämän kirjeen sisällön.
   Vastaanottakaa, Arvoisa Herra, korkeimman kunnioitukseni vakuutus.

         Euroopan yhteisön puolesta

      Mariann FISCHER BOEL

   Bryssel 8. tammikuuta 2009
   Arvoisa Rouva
   Minulla on kunnia ilmoittaa vastaanottaneeni seuraavan 4. tammikuuta päivätyn kirjeenne:

      ”Minulla on kunnia viitata 18 päivänä marraskuuta 2002 tehdyn Euroopan yhteisön ja sen jäsenvaltioiden sekä Chilen tasavallan välisen assosiaatiosopimuksen viinikauppaa koskevan sopimuksen 29 artiklan 2 kohtaan, jonka mukaan sopimuspuolet voivat keskinäisellä suostumuksella muuttaa kyseisen sopimuksen lisäyksiä.
      Ottaen huomioon yhteisössä hyväksytyt uudet viininvalmistusmenetelmät ja –käytännöt tai niitä koskevat muutokset, jotka annettiin tiedoksi Chilen tasavallalle 11 päivänä lokakuuta 2006, sekä Santiago de Chilessä 10 päivänä tammikuuta 2008 pidetyn EU:n ja Chilen välisen viinikauppaa koskevan sopimuksen kolmannen sekakomitean kokouksen päätelmät, on tarpeen muuttaa viinikauppaa koskevan sopimuksen lisäyksessä V olevaa 2 kohtaa (Viininvalmistusmenetelmät ja -käytännöt sekä tuotevaatimukset).
      Minulla on sen vuoksi kunnia ehdottaa, että viinikauppaa koskevan sopimuksen lisäyksessä V oleva 2 kohta korvataan tämän kirjeen liitteenä olevalla tekstillä siitä päivästä alkaen, jona vahvistatte hyväksyvänne tämän kirjeen sisällön.
      Olisin kiitollinen, jos voisitte vahvistaa, että hallituksenne hyväksyy tämän kirjeen sisällön.”

   Minulla on kunnia ilmoittaa teille, että Chilen tasavalta hyväksyy kirjeenne sisällön.
   Vastaanottakaa, Arvoisa Rouva, korkeimman kunnioitukseni vakuutus.

         Chilen tasavallan puolesta

      Juan SALAZAR SPARKS

   LIITE
   Korvataan viinikauppaa koskevan sopimuksen lisäyksessä V oleva 2 kohta seuraavasti:

                  ”2.

                  Luettelo viininvalmistusmenetelmistä ja -käytännöistä, jotka ovat sallittuja yhteisöstä peräisin oleville viineille seuraavien rajoitusten mukaisesti tai niiden puuttuessa yhteisön lainsäädännössä säädetyin edellytyksin:

                              (1)

                              Ilmaus tai kuplittaminen argonin, typen tai hapen avulla

                              (2)

                              Lämpökäsittely

                              (3)

                              Kuivan viinin äskettäisestä viiniyttämisestä saadun hiivoja sisältävän tuoreen, terveen ja laimentamattoman sakan käyttö kuivissa viineissä

                              (4)

                              Sentrifugointi ja suodattaminen joko inertin suodatusapuaineen kanssa tai ilman sitä, edellyttäen että näin käsiteltyyn tuotteeseen ei jää epätoivottuja jäännöksiä

                              (5)

                              Viinihiivojen käyttö

                              (6)

                              Pintahiivavalmisteiden käyttö

                              (7)

                              Polyvinyylipolypyrrolidonin lisääminen

                              (8)

                              Maitohappobakteerin käyttö viinisuspensiossa

                              (9)

                              Seuraavien aineiden (yhden tai useamman) lisääminen hiivojen kasvun parantamiseksi:

                                          i)

                                          lisätään:

                                                      —

                                                      diammoniumfosfaattia tai ammoniumsulfaattia

                                                      —

                                                      ammoniumsulfiittia tai ammoniumbisulfiittia

                                          ii)

                                          tiamiinihydrokloridin lisääminen

                              (10)

                              Hiilidioksidin, argonin tai typen käyttö joko yksin tai keskenään sekoitettuina, yksinomaan inertin ympäristön aikaansaamiseksi, ja jotta tuotetta voidaan käsitellä ilmalta suojassa

                              (11)

                              Hiilidioksidin lisääminen

                              (12)

                              Rikkidioksidin, kaliumbisulfiitin (kaliumdisulfiitin) tai kaliummetabisulfiitin (kaliumpyrosulfaatin) käyttö

                              (13)

                              Sorbiinihapon ja kaliumsorbaatin lisääminen

                              (14)

                              L-askorbiinihapon lisääminen

                              (15)

                              Sitruunahapon lisääminen viinin stabiloimiseksi, edellyttäen että sitruunahappopitoisuus käsitellyssä viinissä ei ylitä arvoa 1 g/l

                              (16)

                              Viinihapon käyttö happamuuden lisäämiseksi, edellyttäen että viinin alkuperäinen happopitoisuus ei lisäänny yli 2,5 grammaa litraa kohden viinihappona ilmaistuna

                              (17)

                              Yhden tai useamman seuraavan aineen käyttö happamuuden vähentämiseksi:

                                          —

                                          neutraali kaliumtartraatti,

                                          —

                                          kaliumbikarbonaatti

                                          —

                                          kalsiumkarbonaatti, joka voi sisältää pieniä määriä (L+) viinihapon ja (L–) omenahapon kaksoissuoloja

                                          —

                                          viinihapon ja kalsiumkarbonaatin homogeeninen seos, yhtä suurina ekvivalenttimäärinä ja hienoksi jauhettuna

                                          —

                                          kalsiumtartraatti tai viinihappo

                              (18)

                              Kirkastaminen yhdellä tai useammalla seuraavista aineista enologista käyttöä varten:

                                          —

                                          ravinnoksi kelpaava gelatiini

                                          —

                                          kasviproteiini

                                          —

                                          bentoniitti

                                          —

                                          kalaliima

                                          —

                                          kaseiini ja kaliumkaseinaatti

                                          —

                                          muna-albumiini, maitoalbumiini

                                          —

                                          kaoliini

                                          —

                                          pektolyyttiset entsyymit

                                          —

                                          piidioksidi geelin tai kolloidisen liuoksen muodossa

                                          —

                                          tanniini

                                          —

                                          beetaglukanaasientsyymivalmiste

                              (19)

                              Tanniinin lisäys

                              (20)

                              Rypäleen puristemehun ja käymistilassa olevien uusien viinien käsitteleminen viininvalmistuskäyttöön tarkoitetulla hiilellä, tietyissä rajoissa

                              (21)

                              Seuraavat käsittelyt:

                                          —

                                          valko- ja roseeviinien käsittely kaliumferrosyanidilla

                                          —

                                          punaviinien käsittely kaliumferrosyanidilla tai kalsiumfytaatilla, edellyttäen että näin käsitellyt viinit sisältävät jäännösrautaa

                              (22)

                              Metaviinihapon lisääminen

                              (23)

                              Arabiakumihapon käyttö käymisen päätyttyä

                              (24)

                              DL-viinihapon, jota kutsutaan myös raseemiseksi hapoksi, tai sen neutraalin kaliumsuolan käyttö ylimääräisen kalsiumin saostamiseksi

                              (25)

                              Pullokäymisellä saadun kuohuviinin, josta sakka on poistettu aukaisemalla pullo, valmistamiseen käytetty:

                                          —

                                          kalsiumalginaatti tai

                                          —

                                          kaliumalginaatti

                              (26)

                              Kuparisulfaatin käyttö

                              (27)

                              Kaliumbitartraatin tai kalsiumtartraatin lisääminen viinikiven sakkauttamisen nopeuttamiseksi

                              (28)

                              Karamellivärin lisääminen väkevien viinien värin voimistamiseksi

                              (29)

                              Kalsiumsulfaatin käyttö tiettyjen väkevien tma-laatuviinien valmistamiseksi

                              (30)

                              Aleppo-mäntypihkan käyttö ainoastaan Kreikassa retsina-pöytäviinin valmistuksessa yhteisön säännöissä vahvistetuin edellytyksin

                              (31)

                              Lysotsyymin lisääminen

                              (32)

                              Elektrodialyysikäsittely viinikiven stabilisoinnin varmistamiseksi

                              (33)

                              Ureaasin käyttö viinin ureapitoisuuden vähentämiseksi

                              (34)

                              Rypäleen puristemehun tai puhdistetun tiivistetyn rypäleen puristemehun lisääminen viinin makeuttamiseksi yhteisön säännöissä esitetyin edellytyksin

                              (35)

                              Osittainen väkevöiminen fyysisillä käsittelyillä, käänteisosmoosi mukaan luettuna, rypäleen puristemehun tai viinin luonnollisen alkoholipitoisuuden nostamiseksi

                              (36)

                              Sakkaroosin, tiivistetyn rypäleen puristemehun tai puhdistetun tiivistetyn rypäleen puristemehun lisääminen rypäleen, rypäleen puristemehun tai viinin luonnollisen alkoholipitoisuuden nostamiseksi yhteisön sääntöjen mukaisesti

                              (37)

                              Viinitisleen tai rypäletisleen tai viinistä valmistetun neutraalin alkoholin lisääminen väkevän viinin valmistamiseksi

                              (38)

                              L-askorbiinihapon lisääminen tiettyyn rajaan asti

                              (39)

                              Dimetyylidikarbonaatin (DMDC) lisääminen viineihin niiden mikrobiologisen stabiloinnin varmistamiseksi tietyissä rajoissa ja erikseen määriteltävin edellytyksin

                              (40)

                              Hiivan mannoproteiinien lisääminen viinien sakka- ja proteiinipitoisuuden stabiloimiseksi

                              (41)

                              Tammipuun palasten käyttö viininvalmistuksessa”.


Avis juridique important

|

32000D0929(02)

Neuvoston päätös, tehty 18 päivänä syyskuuta 2000, sisämarkkinoilla toimivan yhdenmukaistamisviraston (tavaramerkit ja mallit) neljännen valituslautakunnan puheenjohtajan ja jäsenten nimittämisestä

Virallinen lehti nro C 277 , 29/09/2000 s. 0002 - 0002

Neuvoston päätös,tehty 18 päivänä syyskuuta 2000,sisämarkkinoilla toimivan yhdenmukaistamisviraston (tavaramerkit ja mallit) neljännen valituslautakunnan puheenjohtajan ja jäsenten nimittämisestä(2000/C 277/02)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94(1) ja erityisesti sen 120 ja 131 artiklan, jaottaa huomioon sisämarkkinoilla toimivan yhdenmukaistamisviraston (tavaramerkit ja mallit) hallintoneuvoston 11 päivänä heinäkuuta 2000 esittämät ehdokkaat,ON PÄÄTTÄNYT SEURAAVAA:1 artikla1. Nimitetään Christiane HOFFRICHTER-DAUNICHT, syntynyt Frankfurt am Mainissa (Saksa) 9 päivänä toukokuuta 1951, sisämarkkinoilla toimivan yhdenmukaistamisviraston (tavaramerkit ja mallit) neljännen valituslautakunnan puheenjohtajaksi viiden vuoden toimikaudeksi.2. Nimitetään Tomás DE LAS HERAS LORENZO, syntynyt Entralassa (Espanja) 22 päivänä heinäkuuta 1951, ja Kathleen Francesca LEE, syntynyt Lontoossa (Yhdistynyt kuningaskunta) 10 päivänä lokakuuta 1949, sisämarkkinoilla toimivan yhdenmukaistamisviraston (tavaramerkit ja mallit) neljännen valituslautakunnan jäseniksi viiden vuoden toimikaudeksi.2 artiklaSisämarkkinoilla toimivan yhdenmukaistamisviraston (tavaramerkit ja mallit) hallintoneuvosto vahvistaa 1 artiklan 1 ja 2 kohdassa tarkoitetun viiden vuoden toimikauden alkamispäivän.Tehty Brysselissä 18 päivänä syyskuuta 2000.Neuvoston puolestaPuheenjohtajaH. Védrine(1) EYVL L 11, 14.1.1994, s. 1.


title: 2007/360/EY: Neuvoston päätös, tehty 29 päivänä toukokuuta 2007 , yhteisesti hyväksyttyinä pöytäkirjamerkintöinä tehtävistä sopimuksista Euroopan yhteisön ja Brasilian liittotasavallan sekä Euroopan yhteisön ja Thaimaan kuningaskunnan välillä vuoden 1994 tullitariffeja ja kauppaa koskevan yleissopimuksen 1994 (GATT 1994 -sopimuksen) XXVIII artiklan nojalla siipikarjanlihaa koskevien myönnytysten muuttamisesta

text:
               30.5.2007

               FI

               Euroopan unionin virallinen lehti

               L 138/10

      NEUVOSTON PÄÄTÖS,
   tehty 29 päivänä toukokuuta 2007,
   yhteisesti hyväksyttyinä pöytäkirjamerkintöinä tehtävistä sopimuksista Euroopan yhteisön ja Brasilian liittotasavallan sekä Euroopan yhteisön ja Thaimaan kuningaskunnan välillä vuoden 1994 tullitariffeja ja kauppaa koskevan yleissopimuksen 1994 (GATT 1994 -sopimuksen) XXVIII artiklan nojalla siipikarjanlihaa koskevien myönnytysten muuttamisesta
   (2007/360/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Neuvosto antoi 5 päivänä toukokuuta 2006 komissiolle valtuudet aloittaa neuvottelut vuoden 1994 tullitariffeja ja kauppaa koskevan yleissopimuksen (GATT 1994 -sopimuksen) XXVIII artiklan mukaisesti GATT 1994 -sopimuksen liitteenä olevaan EY:n luetteloon CXL kuuluvien kolmen siipikarjalihatuotteen sidotun tullin muuttamiseksi. Komissio ilmoitti WTO:lle aikomuksestaan muuttaa yhdistetyn nimikkeistön (CN) nimikkeeseen 0210 99 39 kuuluvan suolatun siipikarjanlihan myönnytyksiä ja laajentaa neuvottelut koskemaan nimikkeeseen 1602 32 19 kuuluvaa kypsennettyä kananlihaa ja nimikkeeseen 1602 31 kuuluvia kalkkunanlihavalmisteita.

               (2)

               Komissio on käynyt neuvotteluja perustamissopimuksen 133 artiklalla perustettua komiteaa kuullen ja neuvoston antamien neuvotteluohjeiden mukaisesti.

               (3)

               Komissio on tehnyt yhteisesti hyväksyttyinä pöytäkirjamerkintöinä sopimuksen 6 päivänä joulukuuta 2006 Brasilian liittotasavallan ja 23 päivänä marraskuuta 2006 Thaimaan kuningaskunnan kanssa, joista ensimmäisellä on CN-koodeihin 0210 99 39 ja 1602 31 kuuluvien tuotteiden pääasiallisen toimittajan asema ja CN-koodiin 1602 32 19 kuuluvien tuotteiden huomattavan toimittajan asema ja jälkimmäisellä on CN-koodiin 0210 99 39 kuuluvien tuotteiden huomattavan toimittajan asema ja CN-koodiin 1602 32 19 kuuluvien tuotteiden pääasiallisen toimittajan asema.

               (4)

               Nämä sopimukset olisi hyväksyttävä.

               (5)

               Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (1) mukaisesti,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta yhteisesti hyväksyttyinä pöytäkirjamerkintöinä tehdyt sopimukset Euroopan yhteisön ja Brasilian liittotasavallan sekä Euroopan yhteisön ja Thaimaan kuningaskunnan välillä GATT 1994 -sopimuksen XXVIII artiklan nojalla siipikarjanlihatuotteita koskevien myönnytysten muuttamisesta.
   Sopimusten tekstit ovat tämän päätöksen liitteenä.
   2 artikla
   Tämän päätöksen täytäntöönpanemiseksi tarvittavista toimenpiteistä päätetään 3 artiklan 2 kohdassa tarkoitettua menettelyä noudattaen.
   3 artikla
   1.   Komissiota avustaa siipikarjanlihan ja munien hallintokomitea.
   2.   Jos tähän kohtaan viitataan, sovelletaan päätöksen 1999/468/EY 4 ja 7 artiklaa.
   Päätöksen 1999/468/EY 4 artiklan 3 kohdassa tarkoitettu määräaika vahvistetaan yhdeksi kuukaudeksi.
   4 artikla
   Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimukset yhteisöä sitovasti (2).

      Tehty Brysselissä 29 päivänä toukokuuta 2007.

            Neuvoston puolesta

            Puheenjohtaja

         J. PLEWA

      (1)  EYVL L 184, 17.7.1999, s. 23. Päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).

      (2)  Neuvoston pääsihteeristö julkaisee sopimusten voimaantulopäivän Euroopan unionin virallisessa lehdessä.

         YHTEISESTI HYVÄKSYTYT PÖYTÄKIRJAMERKINNÄT

      Euroopan yhteisön ja Brasilian liittotasavallan välillä
      GATT 1994 -sopimuksen XXVIII artiklan mukaiset neuvottelut GATT 1994 -sopimuksen liitteenä olevassa EY:n luettelossa CXL mainittujen siipikarjanlihaa koskevien myönnytysten muuttamisesta.
      GATT 1994 -sopimuksen XXVIII artiklan mukaisissa neuvotteluissa Euroopan yhteisön, jäljempänä ’EY’, ja Brasilian liittotasavallan, jäljempänä ’Brasilia’, välillä tullitariffeja ja kauppaa koskevan yleissopimuksen 1994 (GATT 1994 -sopimuksen) liitteenä olevassa EY:n luettelossa CXL mainittujen siipikarjanlihaa koskevien myönnytysten muuttamiseksi Euroopan yhteisöjen komission valtuuskunta ja Brasilian valtuuskunta ovat päässeet jäljempänä esitettyyn sopimukseen.
      Euroopan yhteisöjen komission valtuuskunta ja Brasilian valtuuskunta esittävät tämän sopimuksen kummankin osapuolen viranomaisten hyväksyttäväksi.
      1.   Sidottu tulli: tullinimikkeen 0210 90 20 (nyt 0210 99 39) sidottu tulli on 1 300 euroa tonnilta, tullinimikkeen 1602 31 sidottu tulli on 1 024 euroa tonnilta ja tullinimikkeen 1602 32 19 sidottu tulli on 1 024 euroa tonnilta.
      2.   Tariffikiintiöt: EY avaa seuraavat vuotuiset tariffikiintiöt:

                  a)

                  tullinimikettä 0210 90 20 (”suolattu”) varten 264 245 tonnin tariffikiintiö, josta 170 807 tonnia varataan Brasilialle. Kiintiötulli on 15,4 prosentin arvotulli;

                  b)

                  tullinimikettä 1602 31 (”kalkkuna”) varten 103 896 tonnin tariffikiintiö, josta 92 300 tonnia varataan Brasilialle. Kiintiötulli on 8,5 prosentin arvotulli;

                  c)

                  tullinimikettä 1602 32 19 (”kypsennetty”) varten 250 953 tonnin tariffikiintiö, josta 79 477 tonnia varataan Brasilialle. Kiintiötulli on 8 prosentin arvotulli.

            3.   Edellä 2 kohdassa tarkoitettujen tariffikiintiöiden mukainen tuonti perustuu alkuperätodistuksiin, jotka Brasilian toimivaltaiset viranomaiset antavat syrjimättömällä tavalla.
      4.   Tähän sopimukseen sisältyviin myönnytyksiin sovelletaan WTO:n Dohan-kehitysohjelmassa mahdollisesti sovittavia ehtoja.
      5.   Jaettaessa kiintiömääriä maille, joilla on pääasiallisen tai huomattavan toimittajan asema, noudatetaan GATT-sopimuksen XIII artiklan perusperiaatteita. Näiden periaatteiden soveltamisesta seuraavat myönnytykset eivät saa olla tämän sopimuksen mukaisesti neuvoteltuja myönnytyksiä epäsuotuisampia.
      6.   Molemmat osapuolet sitoutuvat panemaan tämän sopimuksen määräykset täytäntöön mahdollisimman pian noudattaen sisäisiä menettelyjään.
      7.   Neuvottelut tämän sopimuksen täytäntöönpanosta aloitetaan kumman tahansa osapuolen pyynnöstä.

         Tehty Brysselissä kahdentenakymmenentenäyhdeksäntenä päivänä toukokuuta vuonna kaksituhattaseitsemän.

               Euroopan yhteisön puolesta

               Brasilian liittotasavallan puolesta

         YHTEISESTI HYVÄKSYTYT PÖYTÄKIRJAMERKINNÄT

      Euroopan yhteisön ja Thaimaan kuningaskunnan välillä
      GATT 1994 -sopimuksen XXVIII artiklan mukaiset neuvottelut GATT 1994 -sopimuksen liitteenä olevassa EY:n luettelossa CXL mainittujen siipikarjanlihaa koskevien myönnytysten muuttamiseksi.
      GATT 1994 -sopimuksen XXVIII artiklan mukaisissa neuvotteluissa Euroopan yhteisön, jäljempänä ’EY’, ja Thaimaan kuningaskunnan, jäljempänä ’Thaimaa’, välillä tullitariffeja ja kauppaa koskevan yleissopimuksen 1994 (GATT 1994 -sopimuksen) liitteenä olevassa EY:n luettelossa CXL mainittujen siipikarjanlihaa koskevien myönnytysten muuttamiseksi Euroopan yhteisöjen komission valtuuskunta ja Thaimaan valtuuskunta ovat päässeet jäljempänä esitettyyn sopimukseen.
      1.   Sidottu tulli: tullinimikkeen 0210 90 20 (nyt 0210 99 39) sidottu tulli on 1 300 euroa tonnilta ja tullinimikkeen 1602 32 19 sidottu tulli on 1 024 euroa tonnilta.
      2.   Tariffikiintiöt: EY avaa seuraavat vuotuiset tariffikiintiöt:

                  a)

                  tullinimikettä 0210 90 20 (”suolattu”) varten 264 245 tonnin tariffikiintiö, josta 92 610 tonnia varataan Thaimaalle. Kiintiötulli on 15,4 prosentin arvotulli;

                  b)

                  tullinimikettä 1602 32 19 (”kypsennetty”) varten 250 953 tonnin tariffikiintiö, josta 160 033 tonnia varataan Thaimaalle. Kiintiötulli on 8 prosentin arvotulli.

            3.   Edellä 2 kohdassa tarkoitettu tuonti perustuu alkuperätodistuksiin, jotka Thaimaan toimivaltaiset viranomaiset antavat syrjimättömällä tavalla.
      4.   Tähän sopimukseen sisältyviin myönnytyksiin sovelletaan WTO:n Dohan-kehitysohjelmassa mahdollisesti sovittavia ehtoja.
      5.   Jaettaessa kiintiömääriä maille, joilla on pääasiallisen tai huomattavan toimittajan asema, noudatetaan GATT-sopimuksen XIII artiklan perusperiaatteita. Näiden periaatteiden soveltamisesta seuraavat myönnytykset eivät saa olla tämän sopimuksen mukaisesti neuvoteltuja myönnytyksiä epäsuotuisampia.
      6.   Molemmat osapuolet sitoutuvat panemaan tämän sopimuksen määräykset täytäntöön mahdollisimman pian noudattaen sisäisiä menettelyjään.
      7.   Neuvottelut tämän sopimuksen täytäntöönpanosta aloitetaan kumman tahansa osapuolen pyynnöstä.

         Tehty Brysselissä kahdentenakymmenentenäyhdeksäntenä päivänä toukokuuta vuonna kaksituhattaseitsemän.

               Euroopan yhteisön puolesta

               Thaimaan kuningaskunnan puolesta